Anssi Kelan viattomaksi tarkoituttu aprillipila Facebookissa loukkasi transsukupuolisia ihmisiä.

Anssi Kelan aprillipila kalahti omaan nilkkaan - tai polveen. RONI LEHTI

Päivän teeman mukaisesti muusikko Anssi Kela päätti hauskuuttaa fanejaan aprillipilalla, jossa hän ilmoitti menevänsä suku polven vaihdosleikkaukseen, jossa hänestä tehtäisiin 70-vuotias.

Oikeasti ei tietenkään ole olemassa sukupolvenvaihdosleikkausta, vaan Kelan kirjoittamassa pilaviestissä hän ilmoitti, että on kokenut aina kuuluvansa vanhempaan sukupolveen. Pilassa on tietenkin olemassa myös viittaus siihen, että oikeasti on olemassa sukupuolenkorjausleikkaus. Siitä Kela ei kuitenkaan alkuperäisessä Facebook-viestissä kirjoittanut.

Nyt Kela on poistanut alkuperäisen aprillipilaviestin ja kirjoittanut uuden päivityksen profiiliinsa.

– Olen nyt saanut yhteydenottoja transsukupuolisilta ihmisiltä, jotka ovat kokeneet postaukseni loukkaavana. En missään tapauksessa halunnut pahoittaa kenenkään mieltä tai hieroa suolaa haavoihin, Kela kirjoittaa.

Ihmiset ovat siis pahoittaneet mielensä Kelan sanavalinnasta. Aikaisemmin sukupuolenkorjausleikkauksista puhuttiin sukupuolenvaihdoksina, mutta nykyään tuota termiä pidetään vääränä, koska sukupuolenkorjausleikkauksella henkilön ulkonäköä korjataan vastaamaan hänen sisäistä kokemustaan.

– Olen ehdottomasti kaikenlaista syrjintää vastaan. Tässä hengessä poistin postaukseni ja pyydän anteeksi niiltä, joita pieneksi kevennykseksi tarkoittamani sanaleikkini loukkasi. Yritän jälleen ottaa opikseni, Kela kirjoittaa Facebookissaan.

Monet Kelan fanit ovat kummastelleet kirjoituksen kommenteissa, miten pilaksi tarkoitetusta viestistä on voitu suuttua vakavasti.